CELEX: 32020R0198
Language: mt
Date: 2020-02-13 00:00:00
Title: Regolament ta’ Implimentazzjoni tal-Kummissjoni (UE) 2020/198 tat-13 ta’ Frar 2020 li jistabbilixxi r-regoli għall-applikazzjoni tar-Regolament (UE) Nru 251/2014 tal-Parlament Ewropew u tal-Kunsill fir-rigward tal-istabbiliment tar-reġistru ta’ Indikazzjonijiet Ġeografiċi protetti fis-settur tal-prodotti tal-inbid aromatizzat u l-elenkar tad-denominazzjonijiet ġeografiċi eżistenti f’dak ir-reġistru

14.2.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 42/8
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2020/198
         tat-13 ta’ Frar 2020
         li jistabbilixxi r-regoli għall-applikazzjoni tar-Regolament (UE) Nru 251/2014 tal-Parlament Ewropew u tal-Kunsill fir-rigward tal-istabbiliment tar-reġistru ta’ Indikazzjonijiet Ġeografiċi protetti fis-settur tal-prodotti tal-inbid aromatizzat u l-elenkar tad-denominazzjonijiet ġeografiċi eżistenti f’dak ir-reġistru
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 251/2014 tal-Parlament Ewropew u tal-Kunsill tas-26 ta’ Frar 2014 dwar id-definizzjoni, id-deskrizzjoni, il-preżentazzjoni, it-tikkettar u l-protezzjoni tal-Indikazzjonijiet Ġeografiċi tal-prodotti tal-inbid aromatizzat u li jħassar ir-Regolament tal-Kunsill (KEE) Nru 1601/91 (1), u b’mod partikolari l-Artikolu 21 u l-Artikolu 26(1) u (3) tiegħu,
         Billi:
         
                     (1)
                  
                  
                     L-Anness II tar-Regolament tal-Kunsill (KEE) Nru 1601/91 (2) stabbilixxa l-lista ta’ denominazzjonijiet ġeografiċi tal-prodotti tal-inbid aromatizzat mogħtija protezzjoni skont dak ir-Regolament. Ir-Regolament (KEE) Nru 1601/91 tħassar u ġie sostitwit bir-Regolament (UE) Nru 251/2014. Il-Kapitolu III tar-Regolament (UE) Nru 251/2014 jistabbilixxi regoli dwar il-protezzjoni ta’ Indikazzjonijiet Ġeografiċi fis-settur tal-inbid aromatizzat. Dak il-Kapitolu jagħti wkoll is-setgħa lill-Kummissjoni li fost l-oħrajn tadotta atti ta’ implimentazzjoni biex tistabbilixxi u żżomm reġistru elettroniku aċċessibbli pubblikament ta’ Indikazzjonijiet Ġeografiċi għall-prodotti tal-inbid aromatizzat protetti skont dak ir-Regolament. Jenħtieġ li dak ir-reġistru jinżamm f’sit elettroniku tal-Kummissjoni.
                  
               
                     (2)
                  
                  
                     Skont l-Artikolu 26(1) tar-Regolament (UE) Nru 251/2014, id-denominazzjonijiet ġeografiċi eżistenti tal-prodotti tal-inbid aromatizzat elenkati fl-Anness II tar-Regolament (KEE) Nru 1601/91, jew sottomessi lil Stat Membru u approvati minn dak l-Istat Membru qabel is-27 ta’ Marzu 2014, huma awtomatikament protetti bħala Indikazzjonijiet Ġeografiċi skont dak ir-Regolament. Madankollu, skont l-Artikolu 26(3) tar-Regolament (UE) Nru 251/2014, jenħtieġ li d-denominazzjonijiet ġeografiċi eżistenti li għalihom l-Istat Membru kkonċernat ma bagħatx il-fajl tekniku u d-deċiżjoni nazzjonali ta’ approvazzjoni lill-Kummissjoni sat-28 ta’ Marzu 2017 jitneħħew mir-reġistru.
                  
               
                     (3)
                  
                  
                     Sat-28 ta’ Marzu 2017, il-Kummissjoni rċeviet il-fajl tekniku u d-deċiżjoni nazzjonali ta’ approvazzjoni għad-denominazzjonijiet ġeografiċi eżistenti tal-prodotti tal-inbid aromatizzat elenkati fl-Anness II tar-Regolament (KEE) Nru 1601/91 “Nürnberger Glühwein” (fis-17 ta’ Marzu 2017), “Samoborski bermet” (fit-23 ta’ Marzu 2017), “Thüringer Glühwein” (fis-17 ta’ Marzu 2017) u l-“Vermut di Torino” jew il-“Vermouth di Torino” (fl-24 ta’ Marzu 2017).
                  
               
                     (4)
                  
                  
                     Id-denominazzjoni ġeografika “Vino Naranja del Condado de Huelva” ġiet approvata minn Spanja fis-6 ta’ Lulju 2011. Il-Kummissjoni rċeviet il-fajl tekniku relatat u d-deċiżjoni nazzjonali ta’ approvazzjoni fl-14 ta’ Marzu 2017.
                  
               
                     (5)
                  
                  
                     Il-Kummissjoni vvalutat id-denominazzjonijiet ġeografiċi eżistenti “Nürnberger Glühwein”, “Samoborski bermet”, “Thüringer Glühwein”, “Vermut di Torino” jew “Vermouth di Torino” u “Vino Narana del Condado de Huelva”, u kkonkludiet li dawn jikkonformaw mad-definizzjoni ta’ Indikazzjoni Ġeografika kif prevista fil-punt (3) tal-Artikolu 2 tar-Regolament (UE) Nru 251/2014.
                  
               
                     (6)
                  
                  
                     Għalhekk, jenħtieġ li d-denominazzjonijiet ġeografiċi eżistenti “Nürnberger Glühwein”, “Samoborski bermet”, “Thüringer Glühwein”, “Vermut di Torino” jew “Vermouth di Torino” u “Vino Narana del Condado de Huelva” jiġu rreġistrati fir-reġistru bħala Indikazzjonijiet Ġeografiċi ta’ prodotti tal-inbid aromatizzat protetti bir-Regolament (UE) Nru 251/2014.
                  
               
                     (7)
                  
                  
                     Il-Kummissjoni ma rċevietx il-fajl tekniku u d-deċiżjoni nazzjonali ta’ approvazzjoni tad-denominazzjoni ġeografika eżistenti “Vermouth de Chambéry”. Id-denominazzjoni ġeografika eżistenti “Vermouth de Chambéry” għalhekk tilfet il-protezzjoni mid-29 ta’ Marzu 2017. Peress li r-reġistru għad irid jiġi stabbilit, jenħtieġ li l-Kummissjoni tirrifjuta li telenka l-isem “Vermouth de Chambéry” fir-reġistru.
                  
               
                     (8)
                  
                  
                     Għal raġunijiet ta’ ċarezza u wara talba mill-applikanti, jenħtieġ li l-isem tad-denominazzjoni ġeografika Taljana eżistenti indikata fl-Anness II tar-Regolament (KEE) Nru 1601/91 bħala jew “Vermouth di Torino” jew “Vermut di Torino” skont il-verżjonijiet lingwistiċi tar-Regolament, jiddaħħal fir-reġistru bħala “Vermut di Torino” / “Vermouth di Torino”,
                  
               ADOTTAT DAN IR-REGOLAMENT:
         
            Artikolu 1
            Reġistru
            
               1.   Ir-reġistru elettroniku tal-Indikazzjonijiet Ġeografiċi għall-prodotti tal-inbid aromatizzat (“ir-reġistru”) imsemmi fl-Artikolu 21 tar-Regolament (UE) Nru 251/2014 huwa b’dan stabbilit permezz ta’ sistema diġitali li l-Kummissjoni għandha tagħmel aċċessibbli għall-pubbliku.
            
            
               2.   Ir-reġistru għandu jelenka l-isem (jew l-ismijiet) tal-prodotti tal-inbid aromatizzat protetti bħala Indikazzjonijiet Ġeografiċi skont ir-Regolament (UE) Nru 251/2014.
            
         
         
            Artikolu 2
            Denominazzjonijiet ġeografiċi eżistenti
            Id-denominazzjonijiet ġeografiċi eżistenti li ġejjin huma elenkati fir-reġistru bħala Indikazzjonijiet Ġeografiċi li huma protetti skont ir-Regolament (UE) Nru 251/2014:
            
                        (a)
                     
                     
                        “Nürnberger Glühwein”;
                     
                  
                        (b)
                     
                     
                        “Samoborski bermet”;
                     
                  
                        (c)
                     
                     
                        “Thüringer Glühwein”;
                     
                  
                        (d)
                     
                     
                        “Vermut di Torino”/“Vermouth di Torino”;
                     
                  
                        (e)
                     
                     
                        “Vino Naranja del Condado de Huelva”.
                     
                  
         
            Artikolu 3
            Dħul fis-seħħ
            Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-13 ta’ Frar 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 84, 20.3.2014, p. 14.
         
            (2)  Ir-Regolament tal-Kunsill (KEE) Nru 1601/91 tal-10 ta’ Ġunju 1991 li jistabbilixxi regoli ġenerali dwar id-definizzjoni, id-deskrizzjoni u l-preżentazzjoni ta’ nbejjed aromatizzati, xorb ibbażat fuq inbid aromatizzat u cocktails aromatizzati magħmula mill-prodotti tal-inbid (ĠU L 149, 14.6.1991, p. 1).